CELEX: 42011D0327
Language: da
Date: 2011-06-01 00:00:00
Title: 2011/327/EU: Afgørelse vedtaget af repræsentanterne for medlemsstaternes regeringer den 1. juni 2011 om håndtering af dokumenter i forbindelse med EU's civile krisestyringsmissioner og militære operationer og om ophævelse af afgørelse 2008/836

2.6.2011   
            
            
               DA
            
            
               Den Europæiske Unions Tidende
            
            
               L 147/20
            
         AFGØRELSE VEDTAGET AF REPRÆSENTANTERNE FOR MEDLEMSSTATERNES REGERINGER
   den 1. juni 2011
   om håndtering af dokumenter i forbindelse med EU's civile krisestyringsmissioner og militære operationer og om ophævelse af afgørelse 2008/836
   (2011/327/EU)
   REPRÆSENTANTERNE FOR REGERINGERNE FOR DEN EUROPÆISKE UNIONS MEDLEMSSTATER HAR —
   ud fra følgende betragtninger:
   
               (1)
            
            
               Ifølge afgørelse 2008/836 truffet af repræsentanterne for medlemsstaternes regeringer den 29. oktober 2008 om behandlingen af dokumenter i forbindelse med EU's civile krisestyringsmissioner og militære operationer (1) arkiveres dokumenter i forbindelse med EU's civile krisestyringsmissioner og militære operationer ved missionernes og operationernes afslutning af Generalsekretariatet for Rådet. Med henblik på anvendelse af Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (2) og Rådets forordning (EØF, Euratom) nr. 354/83 af 1. februar 1983 om åbning for offentligheden af de historiske arkiver for Det Europæiske Økonomiske Fællesskab og Det Europæiske Atomenergifællesskab (3) er dokumenter i forbindelse med EU's civile krisestyringsmissioner og militære operationer blevet betragtet som dokumenter i Rådets besiddelse.
            
         
               (2)
            
            
               Ifølge artikel 11, stk. 2, i Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil (»EU-Udenrigstjenesten«) skal tilrettelægges og fungere (4), skal de relevante arkiver i de tjenestegrene, der overføres fra Generalsekretariatet for Rådet og Kommissionen, overføres til EU-Udenrigstjenesten.
            
         
               (3)
            
            
               Af hensyn til sammenhængen er det nødvendigt, at dokumenter i forbindelse med EU's civile krisestyringsmissioner og militære operationer arkiveres af EU-Udenrigstjenesten ved missionernes og operationernes afslutning.
            
         
               (4)
            
            
               Ifølge artikel 10 i afgørelse 2010/427/EU bør EU-Udenrigstjenesten sikre, at dokumenter, som medlemsstaterne eller andre myndigheder har klassificeret, beskyttes i overensstemmelse med EU-Udenrigstjenestens sikkerhedsforskrifter.
            
         
               (5)
            
            
               Dokumenter i forbindelse med EU's civile krisestyringsmissioner og militære operationer bør opbevares på et særligt sted i EU-Udenrigstjenestens arkiver. De ansatte, der skal håndtere disse dokumenter, bør modtage uddannelse i dokumenter vedrørende den fælles sikkerheds- og forsvarspolitik og behandlingen af klassificerede informationer i denne forbindelse.
            
         
               (6)
            
            
               Af klarhedshensyn bør afgørelse 2008/836 ophæves —
            
         VEDTAGET DENNE AFGØRELSE:
   Artikel 1
   1.   Med henblik på anvendelse af forordning (EF) nr. 1049/2001 og forordning (EØF, Euratom) nr. 354/83 skal dokumenter i forbindelse med EU's afsluttede, igangværende og fremtidige civile krisestyringsmissioner og militære operationer, der gennemføres i Rådets regi, ved disse missioners og operationers afslutning arkiveres af EU-Udenrigstjenesten og derefter betragtes som dokumenter i EU-Udenrigstjenestens besiddelse.
   2.   De i stk. 1 omhandlede dokumenter omfatter ikke dokumenter vedrørende personalespørgsmål, kontrakter med tredjemand og dokumenter i forbindelse hermed eller dokumenter af ikke-blivende karakter.
   3.   Medlemsstaterne skal bistå EU-Udenrigstjenesten med at fremskaffe de i stk. 1 omhandlede dokumenter.
   Artikel 2
   Afgørelse 2008/836 af 29. oktober 2008 ophæves.
   Artikel 3
   1.   Denne afgørelse træder i kraft dagen efter offentliggørelsen i Den Europæiske Unions Tidende.
   2.   Den anvendes fra den dag generalsekretæren for Rådet for Den Europæiske Union og den administrerende generalsekretær for tjenesten for EU's optræden udadtil bliver enige om, at de nødvendige operationelle faciliteter og arkiveringssystemer er etablerede hos EU-Udenrigstjenesten.
   
      Udfærdiget i Bruxelles, den 1. juni 2011.
      
         GYÖRKÖS P.
         
            Formand
         
      
   
   
      (1)  EUT L 299 af 8.11.2008, s. 34.
   
      (2)  EFT L 145 af 31.5.2001, s. 43.
   
      (3)  EFT L 43 af 15.2.1983, s. 1.
   
      (4)  EUT L 201 af 3.8.2010, s. 30.